กรมการจัดหางาน เดินหน้าการดำเนินโครงการส่งเสริมอาชีพให้แรงงานนอกระบบทั่วประเทศ
กรมการจัดหางานเดินหน้าการดำเนินโครงการส่งเสริมอาชีพให้แรงงานนอกระบบทั่วประเทศ พร้อมจัดงานมหกรรมอาชีพอิสระจำหน่ายผลิตภัณฑ์ของสมาชิกในวันที่ 31 กรกฎาคมนี้     นางเพชรรัตน์ สินอวย อธิบดีกรมการจัดหางาน เปิดเผยถึงการส่งเสริมอาชีพในรูปแบบของการรับงานไปทำที่บ้าน ว่า จากการสำรวจข้อมูลแรงงานนอกระบบ และผู้ประกอบอาชีพอิสระของไทย พบว่า มีจำนวนกว่า 21 ล้านคนถือเป็นแรงงานส่วนใหญ่ของประเทศอยู่ในพื้นที่ชนบท เป็นผู้สูงวัย และแรงงานเหล่านี้มีรายได้ค่อนข้างน้อย ดังนั้น กรมการจัดหางาน จึงจัดโครงการส่งเสริมอาชีพให้กับแรงงานนอกระบบได้นำชิ้นงานของผู้ประกอบการกลับไปทำที่บ้าน ล่าสุดมีผู้สนใจเข้ามาจดทะเบียนร่วมโครงการกว่า 5 พันคน และให้สินเชื่อแก่สมาชิกต่อยอดการดำเนินงานกว่า 42 ล้านบาท ซึ่งชิ้นงานไปทำที่บ้านส่วนใหญ่เป็นงานฝีมือเย็บปักถักร้อย ส่วนการปล่อยสินเชื่อแบ่งเป็นประเภทบุคคลธรรมดาให้กู้ไม่เกิน 5 หมื่นบาท และแบบกลุ่มสมาชิกไม่น้อยกว่า 5 คน ให้กู้ไม่เกิน 2 แสนบาท คิดอัตราดอกเบี้ยร้อยละ 3 ต่อปี      อธิบดีกรมการจัดหางาน กล่าวเพิ่มเติมว่า ได้กำหนดจัดงานมหกรรมอาชีพอิสระประจำปี 2562 ในวันที่ 31 กรกฎาคมนี้ ที่กระทรวงแรงงาน เพื่อส่งเสริมการประกอบอาชีพอิสระ และการแนะแนวอาชีพต่างๆ ตลอดจนการจัดแสดงผลิตภัณฑ์ของสมาชิกทั่วประเทศ ผู้สนใจเข้าร่วมงานได้โดยไม่เสียค่าใช้จ่าย